Pakuotės lapelis: informacija vartotojui

Pethidine Basi 50 mg/ml injekcinis tirpalas
petidino hidrochloridas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją, vaistininką arba slaugytoją.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?
1. Kas yra Pethidine Basi ir kam jis vartojamas
2. Kas žinotina prieš vartojant Pethidine Basi
3. Kaip vartoti Pethidine Basi
4. Galimas šalutinis poveikis
5. Kaip laikyti Pethidine Basi
6. Pakuotės turinys ir kita informacija


1. Kas yra Pethidine Basi ir kam jis vartojamas

Pethidine Basi priklauso vaistų, vadinamų opioidiniais analgetikais, kurie vartojami stipriam skausmui malšinti, grupei.

Pethidine Basi skiriamas:
· stipriam skausmui, įskaitant skausmą, susijusį su chirurginėmis operacijomis ar lūžiais, malšinti;
· skausmui gimdymo metu malšinti;
· kaip vaistas prieš anesteziją.


2. Kas žinotina prieš vartojant Pethidine Basi 

Pethidine Basi vartoti draudžiama:
· jeigu yra alergija petidinui arba bet kuriai pagalbinei šio vaisto medžiagai (jos išvardytos 6 skyriuje); 
· jeigu turite sunkių kvėpavimo sutrikimų;
· jeigu esate gydomi arba trumpiau nei dviejų savaičių laikotarpyje buvote gydomi vaistais nuo depresijos, kurie priklauso monoaminooksidazės inhibitorių (MAO inhibitorių) grupei, pavyzdžiui, iproniazidu, nialamidu, fenelzinu, moklobemidu, toloksatonu arba selegilinu;
· jeigu vartojate bet kokį vaistą, priklausantį agonistų-antagonistų opioidų grupei, pavyzdžiui, buprenorfiną, nalbufiną ar pentazociną;
· jeigu vartojate ritonaviro – vaistą, vartojamą AIDS gydyti;
· jeigu yra sunkus inkstų funkcijos sutrikimas;
· jeigu yra sunkus kepenų funkcijos sutrikimas;
· jeigu Jums diagnozuota feochromocitoma – antinksčių liga;
· jeigu Jums yra padidėjęs spaudimas smegenyse arba jeigu ką tik patyrėte smegenų traumą;
· jeigu pacientą ištiko koma;
· jei piktnaudžiaujate alkoholiu;
· jei yra žarnyno nepraeinamumo rizika;
· jei pasireiškė sunkus viduriavimas, kurį sukėlė antibiotikai arba apsinuodijimas;
· jeigu Jums yra traukulių rizika;
· jei pacientas yra jaunesnis nei 6 mėnesių kūdikis;
· jeigu žindote kūdikį.

Įspėjimai ir atsargumo priemonės

Pasitarkite su gydytoju, vaistininku arba slaugytoju, prieš pradėdami vartoti Pethidine Basi:
· jeigu esate nėščia arba bandote pastoti;
· jeigu sergate astma. Jeigu Jūsų astma kontroliuojama, šį vaistą galite vartoti, tačiau ypač atsargiai. Šio vaisto negalima vartoti ūminio astmos priepuolio metu;
· jei sergate bronchitu, plaučiuose kaupiasi oras (emfizema), sergate plautine širdimi (širdies sutrikimu), turite didelį nutukimą arba sunkią stuburo deformaciją;
· jei sergate kokia nors kepenų ar tulžies pūslės liga;
· jeigu turite inkstų funkcijos sutrikimų (šio vaisto negalima vartoti, jeigu sergate sunkia inkstų liga);
· jeigu turite prostatos problemų arba sunkumų šlapinantis;
· jeigu yra nepakankamai aktyvi Jūsų skydliaukės ar antinksčių funkcija;
· jeigu Jūsų kraujospūdis žemas, jeigu esate sunkaus šoko būsenoje arba labai išsekę;
· jeigu esate senyvo amžiaus;
· jei sergate žarnyno ligomis, pavyzdžiui, Krono liga arba opiniu kolitu;
· jeigu neseniai jutote diskomfortą pilve, kurio priežasties gydytojas nenustatė;
· jei anksčiau sirgote epilepsija (priepuoliai);
· jei turite polinkį piktnaudžiauti narkotikais arba jei praeityje piktnaudžiavote narkotikais;
· jeigu turite nereguliarų ir greitą širdies plakimą;
· jeigu sergate vėžiu arba sergate tam tikros rūšies anemija, vadinama pjautuvinių ląstelių anemija;
· jeigu šis vaistas skiriamas vaikams.

Jei vartojant Pethidine Basi pasireiškia bet kuris iš šių simptomų, pasitarkite su gydytoju:
Kreipkitės į gydytoją, jei jaučiate stiprų viršutinės pilvo dalies skausmą, kuris gali plisti į nugarą, pykinimą, vėmimą ar karščiavimą, nes tai gali būti kasos uždegimo (pankreatito) arba tulžies latakų uždegimo simptomai.
Jūs patiriate skausmą arba padidėjusį jautrumą skausmui (hiperalgeziją), kuris nesikeičia vartojant didesnę vaisto dozę.

Tolerancija, pripratimas ir priklausomybė 

Šio vaisto sudėtyje yra petidino, kuris yra opioidinis vaistas. Jo vartojimas gali sukelti pripratimą ir (arba) priklausomybę. 

Pakartotinis opioidų vartojimas gali sumažinti vaisto veiksmingumą (pripratimas prie vaisto yra vadinamas tolerancija). Pakartotinis Pethidine Basi vartojimas taip pat gali sukelti pripratimą, piktnaudžiavimą ir priklausomybę, dėl kurių gali kilti gyvybei pavojų keliantis perdozavimas. Šių šalutinių poveikių rizika gali padidėti vartojant didesnę dozę ir esant ilgesnei vartojimo trukmei.

Pripratimas arba priklausomybė gali sukelti jausmą, kad daugiau nebegalite kontroliuoti, kiek vaisto Jums reikia vartoti ar kaip dažnai jo vartoti. 

Pripratimo ar priklausomybės rizika kiekvienam žmogui skiriasi. Jums gali būti didesnė rizika tapti priklausomiems nuo Pethidine Basi, jeigu:
 – Jūs arba kas nors iš Jūsų šeimos narių kada nors piktnaudžiavote alkoholiu, receptiniais vaistais ar nelegaliais narkotikais arba buvote nuo jų priklausomi („priklausomybė“); 
– esate rūkantis asmuo; 
– Jums yra buvę nuotaikos sutrikimų (depresija, nerimas ar asmenybės sutrikimas) arba psichiatras skyrė Jums gydymą dėl kitų psichikos sveikatos ligų.

Jei vartodami Pethidine Basi pastebite bet kurį iš toliau išvardytų požymių, tai gali būti su priklausomybe nuo vaisto susijęs požymis: 
– vaisto Jums reikia vartoti ilgiau nei nurodė gydytojas; 
– Jums reikia didesnės nei rekomenduojama dozės; 
– jaučiate, kad vaisto Jums reikia vartoti ir toliau, net, jei jis ir nepadeda numalšinti skausmo; 
– vaisto vartojate ne dėl paskirtų priežasčių, o, pavyzdžiui, „norėdami išlikti ramūs“ arba „kad būtų lengviau užmigti“; 
– Jūs pakartotinai nesėkmingai bandėte nutraukti vaisto vartojimą arba jį kitaip kontroliuoti;
– nustojus vartoti vaisto, jaučiatės blogai, o vėl jo vartojant jaučiatės geriau („nutraukimo simptomai“). 

Jei pastebėjote bet kurį iš šių požymių, pasitarkite su gydytoju, kad aptartumėte Jums geriausią gydymo būdą, įskaitant tai, kada būtų tinkama nutraukti vaisto vartojimą ir kaip tai padaryti saugiai (žr. 3 skyrių „Nustojus vartoti Pethidine Basi“).

Su miegu susiję kvėpavimo sutrikimai 

Pethidine Basi gali sukelti su miegu susijusius kvėpavimo sutrikimus, tokius kaip miego apnėja (kvėpavimo pauzės miego metu) ir su miegu susijusia hipoksemija (mažas deguonies kiekis kraujyje). Simptomai apima kvėpavimo sustojimą miego metu, pabudimus naktį dėl dusulio, sunkumą išlaikyti tolygų miegą arba per didelį mieguistumą dieną. Jei Jūs ar kitas Jums artimas asmuo pastebite šiuos simptomus, kreipkitės į gydytoją. Gydytojas gali apsvarstyti vaisto dozės mažinimo poreikį.

Vartojimas sportininkams
Sportininkai informuojami, kad šis vaistas gali duoti teigiamą dopingo kontrolės testų rezultatą.

Kiti vaistai ir Pethidine Basi
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Pasitarkite su gydytoju, jei vartojote arba vartojate toliau nurodytus vaistus: 
- Gabapentinas arba pregabalinas (vaistai, vartojami epilepsijai, nervų pažaidos sukeltam skausmui arba nerimui gydyti).
- Vaistai depresijai gydyti; 
- Vaistai, vartojami alergijai, supimo ligai ar pykinimui gydyti (antihistamininiai vaistai arba vaistai nuo pykinimo); 
- Vaistai psichikos sutrikimams gydyti (antipsichoziniai vaistai arba neuroleptikai); 
- Raumenis atpalaiduojantys vaistai; 
- Vaistai Parkinsono ligai gydyti.

Šio vaisto vartoti negalima:
· jeigu esate arba buvote trumpiau nei prieš dvi savaites gydomi monoaminooksidazės inhibitoriais, pavyzdžiui, iproniazidu, nialamidu, fenelzinu, moklobemidu, toloksatonu arba selegilinu;
· jeigu esate gydomas tokiais vaistais, kaip buprenorfinas, nalbufinas ar pentazocinas;
· jei esate gydomi ritonaviru.
Sąveikos rizika vartojant su:
· alkoholiu, nes jis gali sustiprinti raminamąjį ir kraujospūdį mažinantį poveikį;
· antiaritminiais vaistais, tokiais kaip meksiletinas;
· antibakteriniais vaistais, tokiais kaip ciprofloksacinas;
· antipsichotikais, tokiais kaip chlorpromazinas;
· vaistais nuo viduriavimo, tokiais kaip loperamidas ir kaolinas, nes yra sunkaus vidurių užkietėjimo rizika;
· antiepilepsiniais vaistais, tokiais kaip fenobarbitalis ir fenitoinas, nes gali sustiprėti slopinamasis poveikis;
· antimuskarininiais vaistais, tokiais kaip atropinas, nes gali pasireikšti sunkus vidurių užkietėjimas ir šlapimo susilaikymas;
· metoklopramidu ir domperidonu;
· cimetidinu.

Kartu vartojant petidino hidrochlorido ir raminamųjų vaistų, tokių kaip benzodiazepinai ar giminingi vaistai, didėja mieguistumo, kvėpavimo pasunkėjimo (kvėpavimo slopinimo), komos rizika ir gali kilti pavojus gyvybei. Dėl šios priežasties apie šių vaistų vartojimą kartu reikėtų svarstyti tik tada, kai nėra kitų gydymo būdų.
Vis dėlto, jei gydytojas skiria Pethidine Basi kartu su raminamaisiais vaistais, gydytojas turėtų apriboti gydymo dozę ir kartu vartojamo derinio trukmę.
Pasakykite gydytojui apie visus vartojamus raminamuosius vaistus ir atidžiai laikykitės gydytojo rekomendacijų dėl dozės. Gali būti naudinga informuoti draugus ar giminaičius, kad jie žinotų apie pirmiau nurodytus požymius ir simptomus. Pajutę tokius simptomus, kreipkitės į gydytoją.

Pethidine Basi vartojimas su maistu ir gėrimais
Negerkite alkoholinių gėrimų.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku. 
Nežinoma, ar Pethidine Basi sukelia vaisiaus vystymosi pakitimų nėštumo metu. Šio vaisto nerekomenduojama vartoti pirmąjį nėštumo trimestrą. Dėl atsargumo šio vaisto geriau nevartoti antrojo ir trečiojo nėštumo trimestro metu.

Pethidine Basi naujagimiui gali sukelti kvėpavimo ir siurbimo sutrikimų.

Vaikams, kurių motinoss ilgą laiką buvo gydomos petidinu ir išsivystė priklausomybė, po gimdymo jiems taip pat gali išsivystyti priklausomybė ir pasireikšti abstinencijos simptomai.

Gimdymo metu motinai padidėja plaučių uždegimo rizika. 

Šio vaisto negalima vartoti žindymo laikotarpiu.

Vairavimas ir mechanizmų valdymas
Pasiteiraukite gydytojo, ar galite vairuoti arba valdyti mechanizmais gydymo Pethidine Basi metu. Svarbu, kad prieš vairuodami ar valdydami mechanizmus stebėtumėte, kaip šis vaistas Jus veikia. Nevairuokite ir nevaldykite mechanizmų, jeigu jaučiatės mieguistas, svaigsta galva, matote neryškiai ar dvigubai arba Jums sunku susikaupti.


3. Kaip vartoti Pethidine Basi

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Jeigu manote, kad Pethidine Basi veikia per stipriai arba silpnai, pasakykite gydytojui arba vaistininkui.
Laikykitės šių nurodymų, nebent gydytojas Jums davė kitokių nurodymų.

Prieš pradedant gydymą ir reguliariai gydymo metu gydytojas aptars su Jumis, ko galite tikėtis vartodami Pethidine Basi, kada ir kiek laiko jį reikia vartoti, kada kreiptis į gydytoją ir kada reikia nutraukti vaisto vartojimą (taip pat žr. „Nustojus vartoti Pethidine Basi“).

Gydymo trukmė
Gydytojas nurodys Jums gydymo Pethidine Basi trukmę.
Pethidine Basi reikia vartoti trumpiausią įmanomą laiką, reikalingą simptomams palengvinti. Jei vartodami vaistus nejaučiate veiksmingo skausmo numalšinimo, reikia kreiptis į gydytoją.

Vartojimo metodas
Pethidine Basi galima leisti po oda (injekcija po oda), į raumenis (injekcija į raumenis) arba į veną (lėta injekcija į veną), praskiedus ampulės turinį suderinamu tirpalu.

Dozavimas
Petidino hidrochlorido dozę reikia koreguoti atsižvelgiant į skausmo intensyvumą ir kiekvieno paciento reakciją.

Stipraus skausmo, įskaitant pooperacinį skausmą, malšinimas
Suaugusieji
· 25 mg – 100 mg kas 4 valandas į raumenis arba po oda.
· 25 mg – 50 mg kas 4 valandas, lėtai leidžiant į veną.

Senyvi žmonės
Senyvi žmonės gali būti jautresni petidino hidrochlorido poveikiui, ypač jo poveikiui centrinei nervų sistemai. Pradinė dozė neturėtų viršyti 25 mg, o pakartotinai vartojant gali tekti mažinti bendrą paros dozę.

Skausmo malšinimas gimdymo metu
50 mg – 100 mg injekcija į raumenis arba po oda, kai tik reguliariais intervalais atsiranda sąrėmiai. Jei reikia, dozę galima pakartoti po 1–3 valandų, iki didžiausios 400 mg per 24 valandas dozės.

Vaistai prieš anesteziją
Šio vaisto reikia vartoti likus maždaug 1 valandai iki intervencijos.

Suaugusieji
· 50 mg – 100 mg injekcija į raumenis

Senyvi žmonės
· 50 mg – 100 mg injekcija į raumenis
Senyvi žmonės gali būti jautresni petidino poveikiui.

Vaikai
· 1,0 mg/kg – 2,0 mg/kg kas 4 valandas injekcija į raumenis.

Viename taške (angl. One-Point-Cut, OPC) nulaužiamų ampulių atidarymo instrukcija 
1. Ampulės korpusą laikykite tarp nykščio ir rodomojo piršto taip, kad laužimo taškas būtų viršuje.
2. Kitos rankos rodomuoju pirštu laikykite viršutinę ampulės dalį. Nykštį uždėkite ant laužimo taško.
3. Laikydami rodomuosius pirštus arti vienas kito, spauskite taško sritį, kad atidarytumėte ampulę.

Vartojimas vaikams
Šis vaistas skirtas vartoti tik kaip vaistas prieš anesteziją. Jaunesniems nei 6 mėnesių vaikams jis yra draudžiamas.

Vartojimas senyviems žmonėms (> 65 metų)
Vyresni nei 65 metų pacientai gali būti jautresni petidinui, todėl gydytojas gali skirti mažesnę dozę.

Ypatingos populiacijos
Pacientai, turintys kepenų funkcijos sutrikimų
Esant lengviems ar vidutinio sunkumo kepenų funkcijos sutrikimams, dozę reikia sumažinti. Jei yra sunkus kepenų nepakankamumas, vaisto vartoti draudžiama.

Pacientams, turintiems inkstų funkcijos sutrikimų
Dozę reikia sumažinti esant lengviems ar vidutinio sunkumo inkstų funkcijos sutrikimams. Jį vartoti draudžiama esant sunkiam inkstų nepakankamumui.

Ką daryti pavartojus per didelę Pethidine Basi dozę?
Pavartojus per didelę Pethidine Basi dozę, nedelsdami kreipkitės į gydytoją arba vaistininką, nurodydami vaistą ir jo suvartotą kiekį. Vaistų pakuotę ir pakuotės lapelį patartina nunešti gydytojui arba vaistininkui.

Pavartojus per didelę Petidine Basi dozę, gali pasunkėti kvėpavimas, atsirasti koma, stuporas ir sumažėti vyzdžių dydis. Jei perdozuojama labai didele doze, gali ištikti kvėpavimo sustojimas ir mirtis.

Perdozavimo Pethidine Basi poveikis yra drebulys, nevalingi raumenų judesiai ir traukuliai. Kiti simptomai, kurie gali pasireikšti pavartojus dideles dozes, yra šaltis, šalta ir drėgna oda bei sumažėjusi kūno temperatūra, raumenų silpnumas, sumažėjęs kraujospūdis, sumažėjęs širdies susitraukimų dažnis, susilpnėjusi kraujotaka, širdies nepakankamumas, sumišimas, stiprus galvos svaigimas, didelis mieguistumas, nervingumas ar neramumas, haliucinacijos, didelis skysčių kiekis plaučiuose ir inkstų funkcijos sutrikimai.

Pamiršus pavartoti Pethidine Basi
Pamiršus pavartoti vieną dozę, vaistą vartokite kuo greičiau, tęsdami gydymą taip, kaip nurodyta. Vis dėlto, kai kitos dozės vartojimo laikas yra jau netrukus, pamirštos dozės geriau nevartoti ir palaukti kitos dozės. Negalima vartoti dvigubos dozės norint kompensuoti praleistą dozę.

Nustojus vartoti Pethidine Basi
Gydytojas pasakys, kiek laiko truks Jūsų gydymas Pethidine Basi. Nenutraukite gydymo anksčiau laiko, nes skausmas gali atsinaujinti ir Jums gali pasireikšti nutraukimo simptomai.

Jeigu kiltų daugiau klausimų dėl šio vaisto vartojimo, kreipkitės į gydytoją, vaistininką arba slaugytoją.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Šalutiniai poveikiai buvo suskirstyti pagal dažnį taip: labai dažni (gali pasireikšti ne rečiau kaip 1 iš 10 asmenų), dažni (gali pasireikšti rečiau kaip 1 iš 10 asmenų), nedažni gali pasireikšti rečiau kaip 1 iš 100 asmenų), reti (gali pasireikšti rečiau kaip 1 iš 1 000 asmenų), labai reti (gali pasireikšti rečiau kaip 1 iš 10 000 asmenų), dažnis nežinomas (negali būti apskaičiuotas pagal turimus duomenis).

Širdies sutrikimai
Dažni: sumažėjęs kraujospūdis arba padažnėjęs širdies susitraukimų dažnis, širdies plakimo, perplakimo jausmas (palpitacijos).

Nervų sistemos sutrikimai
Dažni: mieguistumas, svaigulys, prakaitavimas, sumišimas, euforija arba pakylėjimo jausmas, haliucinacijos, galvos skausmas, traukuliai ar tremoras, kvėpavimo dažnio sumažėjimas.

Psichiniai sutrikimai
Dažnis nežinomas: Vartodami Pethidine Basi, galite tapti priklausomi nuo šio vaisto (daugiau informacijos žr. 2 skyriuje „Įspėjimai ir atsargumo priemonės“).

Akių sutrikimai
Dažni: sumažėjęs vyzdžių dydis ir kiti regėjimo sutrikimai. 

Virškinimo trakto sutrikimai
Dažni: pykinimas ir vėmimas, vidurių užkietėjimas, sausa burna. 

Inkstų ir šlapimo takų sutrikimai
Nedažni: šlapimo susilaikymas ir mažas šlapimo kiekis.

Odos ir poodinio audinio sutrikimai
Reti: alerginės reakcijos, reakcija injekcijos vietoje. 

Jeigu kuris nors šalutinis poveikis tampa sunkus arba pastebėjote šiame lapelyje nenurodytą šalutinį poveikį, pasakykite gydytojui arba vaistininkui.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. Kaip laikyti Pethidine Basi

Šį vaistą laikykite vaikams nepastebimoje ir nepasiekiamoje vietoje.

Ant dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 25 ºC temperatūroje.

Pastebėjus matomų dalelių, šio vaisto vartoti negalima.

Atidarius ampulę arba praskiedus jos turinį, jį reikia vartoti nedelsiant.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką. 


6. Pakuotės turinys ir kita informacija 

Pethidine Basi sudėtis:
· Veiklioji medžiaga yra petidino hidrochloridas. 
	Kiekviename ml injekcinio tirpalo yra 50 mg petidino hidrochlorido. 
· Pagalbinės medžiagos yra vandenilio chlorido rūgštis, natrio hidroksidas ir injekcinis vanduo.

Pethidine Basi išvaizda ir kiekis pakuotėje
Pethidine Basi tiekiamas kaip skaidrus ir bespalvis arba beveik bespalvis injekcinis tirpalas I tipo bespalvio stiklo ampulėse po 1 ml arba 2 ml.
Pakuotės dydis: 10 ampulių.

Gali būti tiekiamos ne visų dydžių pakuotės.

Registruotojas ir gamintojas

Registruotojas
Laboratórios Basi – Indústria Farmacêutica, S.A. 
Parque Industrial Manuel Lourenço Ferreira, Lote 15 
3450-232 Mortágua
Portugalija
Tel.: + 351 231 920 250
Faksas: + 351 231 921 055
El. paštas: basi@basi.pt

Gamintojas
Laboratórios Basi – Indústria Farmacêutica, S.A. 
Parque Industrial Manuel Lourenço Ferreira, Lotes 8, 15, 16 
3450-232 Mortágua
Portugalija


Šis vaistas Europos ekonominės erdvės valstybėse narėse registruotas tokiais pavadinimais:
Portugalija		Petidina Basi
Ispanija		Petidina Basi 50 mg/mL Solucion Inyectable
Estija		Pethidine Basi
Latvija		Pethidine Basi 50 mg/ml šķīdums injekcijām
Lietuva		Pethidine Basi 50 mg/ml injekcinis tirpalas

Šis pakuotės lapelis paskutinį kartą peržiūrėtas 2026-09-17.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

